Купа на България по футбол
Купата на България е български футболен трофей, чийто носител завоюва Националната купа на страната. За неговото спечелване всяка година се провежда турнир, в който право да участват имат всички футболни клубове членуващи в БФС.

Турнирът се провежда от сезон 1980/81 г., отначало като второстепенен турнир. Първият турнир (1980/81) е единственият, в който не се играят полуфинали и финал – победителят е определен след финален турнир между 4 отбора. От 1983 г. турнирът става първостепенен и има статут на турнир за националната купа. От 1983 г. до 1998 г. вкл., победителят (или финалистът) участва в европейския турнир за КНК. От 1999 г. победителят/финалистът участва в турнира за Купата на УЕФА (с нов формат и ново име от сезон 2009/10 - Лига Европа). От 2021 г. носителят на купата играе в Лига на конференциите.

До 1990 г. официалното име на турнира е Купа на Народна република България и в него участват само отборите от „А“ и „Б“ група. От 1997 г. до 2011 турнирът за купата на България е спонсориран и носи името на автомобилния производител Форд и неговия официален представител в България Мото-Пфое.. От сезон 2011/2012 спонсор е Корпоративна търговска банка. След фалита на КТБ, през сезон 2014/2015 името на турнира става Купа „България“.

Най-много победи в турнира имат Левски (София) (27) и ЦСКА (София) (21).

Регламент 
Турнирът за купата на България се организира и провежда от Професионалната футболна лига. В него имат право на участие мъжките отбори на всички официално регистрирани футболни клубове от страната, които писмено са заявили участието си. Турнирът се провежда в две фази.

Предварителна фаза 
В предварителната фаза участват всички желаещи футболни клубове с аматьорски статут от четирите „В“ групи и областните групи. Фазата излъчва четири отбора, определени чрез кръгове на пряка елиминация. Те преминават в следващата фаза на турнира.

Финална фаза 
Във финалната фаза участват излъчените от предварителната фаза 4 аматьорски отбора, 28 представители на двете „Б“ групи и 16 отбора от „А“ групи или всичко 48 отбора. Финалната фаза на турнира се провежда в 6 етапа, разделени в 7 кръга. В етапи от I до V важат правилата: победителите се излъчват по системата на отстраняване в една среща, неин домакин е отборът, който играе в по-долна група, при 2 отбора от една и съща група се тегли жребий за домакинството.

 I етап, 1 кръг: Излъчените от предварителната фаза 4 отбора и 28-те отбора от двете „Б“ футболни групи чрез пълен жребий определят 16-те двойки отбори, излъчващи победителите, продължаващи във втория етап.
 II етап, 2 кръг: Класиралите се от I етап 16 отбора и 16-те отбора от „А“ футболна група чрез пълен жребий определят 16-те двойки отбори. Победителите излъчват 16 отбора, продължаващи в третия етап.
 III етап, 3 кръг (1/8-финали): Класиралите се от II етап 16 отбора чрез пълен жребий определят осемте двойки отбори, които излъчват 8 отбора, продължаващи в 4 етап.
 IV етап, 4 кръг (1/4 финал): Класираните от III етап 8 отбора чрез пълен жребий определят четирите двойки, които излъчват 4 отбора, продължаващи в V етап.
 V етап, 5 кръг и 6 кръг (1/2 финали): Класираните от IV етап 4 /четири/ отбора чрез пълен жребий определят двете двойки, които излъчват двата отбора-финалисти. Победителят от първата полуфинална среща, изтеглена след жребий, е символичен домакин на финала.
 VI етап, 7 кръг (финал): Двата отбора-победители от полуфиналите във финална среща излъчват носителя на купата на България. Финалната среща се играе на предварително определен стадион домакин. Символичен домакин на финала е победителят в полуфиналната среща номер 1. Победителят във финалната среща се обявява за носител на купата на България. Той придобива правото да представя страната в европейския турнир Лига на Конференциите . Ако носителят на купата е и шампион на страната, за Лига на Конференциите участва клубът, класирал се на 4-то място в крайното класиране на А група. Ако отборът е участвал в по-ниска група от А, той има право да участва на плейоф за автоматично влизане в най-високата професионална лига (А група).

Турнири за купата на България 

 Българската федерация по футбол анулира този финал и купата е отнета от ЦСКА с решение на Секретариата на ЦК на БКП. Двата клуба са разформировани. От следващия сезон на тяхно място се появат клубовете „Средец“ и „Витоша“. През 1990 Купата на България за сезон 1984/1985 е върната на ЦСКА.
 Финалът е прекратен в 76-ата мин. при резултат 1:0 за „Славия“. Тогава президентът на „Левски“ Томас Лафчис изважда отбора от терена, недоволен от съдийството на главния рефер М.Митрев. БФС присъжда купата и служебен резултат 4:0 в полза на „Славия“.
 Литекс е дисквалифициран от турнира след първия полуфинал заради неправомерното картотекиране на футболиста Радостин Кишишев

Вижте също 
 Национална купа на България по футбол

Източници 

Турнири по футбол в България